กกต.ชงเรื่อง ครม.เคาะเลือกตั้งซ่อมแทน “ปารีณา” 15 พ.ค.นี้
กกต.ส่งหนังสือถึงเลขาธิการ ครม. เสนอร่าง พ.ร.ฎ.เลือกตั้งใหม่ ส.ส.ราชบุรี เขต 3 แทน “ปารีณา” ให้ ครม.พิจารณา คาดเปิดรับสมัคร 21-25 เม.ย. และเลือกตั้ง15 พ.ค.นี้
กกต.ทำหนังสือถึง ครม.ขอให้จัดเลือกตั้งซ่อม ส.ส.ราชบุรี แทน “ปารีณา” 15 พ.ค.นี้
8 เม.ย. 2565

ผู้สื่อข่าวรายงานว่า นายแสวง บุญมี เลขาธิการคณะกรรมการการเลือกตั้ง หรือ กกต. ลงนามในหนังสือส่งถึงเลขาธิการคณะรัฐมนตรี หรือ ครม. ให้ ครม.พิจารณาเรื่องร่างพระราชกฤษฎีกา (พ.ร.ฎ.) ให้มีการเลือกตั้งสมาชิกสภาผู้แทนราษฎร จังหวัดราชบุรี เขตเลือกตั้งที่ 3 แทนตำแหน่งที่ว่าง
หลังศาลฎีกามีคำพิพากษาว่า น.ส.ปารีณา ไกรคุปต์ อดีต ส.ส.พรรคพลังประชารัฐ ฝ่าฝืนหรือไม่ปฏิบัติตามมาตรฐานจริยธรรมอย่างร้ายแรงจากกรณีการครอบครองที่ดินผิดกฎหมาย จนทำให้พ้นจากตำแหน่ง ส.ส.ราชบุรี นับตั้งแต่วันที่ 25 มีนาคม 2564 ซึ่งรัฐธรรมนูญ มาตรา 105 กำหนดให้มีการจัดการเลือกตั้งขึ้นแทนตำแหน่งที่ว่างภายใน 45 วัน
ทั้งนี้ภายหลัง กกต.ทำหนังสือแจ้ง ครม.พิจารณาให้ความเห็นชอบ และเมื่อ พ.ร.ฎ.ให้มีการเลือกตั้งฯ มีผลบังคับใช้ กกต.จะพิจารณากำหนดวันเลือกตั้งและวันสมัครรับเลือกตั้งต่อไป
โดยมีรายงานข่าวว่า กกต.ได้วางทามไลน์การเลือกตั้งไว้ว่า จะมีการเปิดรับสมัครรับเลือกตั้งใหม่ ส.ส.ราชบุรี เขต 3 ระหว่างวันที่ 21-25 เมษายน 2565 และจัดให้มีการเลือกตั้ง ในวันที่ 15 พฤษภาคม 2565